銅雀研
作者：周文璞
朝代：宋

paragraphs: 君王有遺令，婢子守空臺。
遥望西陵下，漆燈照鴆杯。
玉顔闕釵澤，松柏生悲哀。
低吟短歌行，想像姦雄才。
清泉沈金彩，古煙凝紫灰。
零落故瓦在，雕鎸若陶坯。
爲人作書研，詞章出詼諧。
上下千載間，流轉何悠哉。
那知墟中人，天命不復來。
齊昏亦披猖，增三築崔嵬。
年年漳河頭，野棠如雪開。